La proposta de millora de l'enllumenat públic de Paterna inclou l'elevació de l'altura dels fanals de La Canyada
14/10/2020

# La proposta de millora de l'enllumenat públic de Paterna inclou l'elevació de l'altura dels fanals de La Canyada

[![La proposta de millora de l'enllumenat públic de Paterna inclou l'elevació de l'altura dels fanals de La Canyada](/images/noticias/2020/10/proyecto-alumbrado.jpg)](/images/noticias/2020/10/proyecto-alumbrado.jpg)

14.10.2020

*   La regidora de Serveis, Mercedes Navarro ha explicat que “amb l'augment de l'altura de les 3.560 columnes d'enllumenat led que hi ha a La Canyada s'aconseguirà un increment de la uniformitat de la il·luminació, es disminuiran les zones de penombra i es millorarà la seguretat”
*   Aquesta actuació forma part d'un dels grans projectes del pla d'inversions financerament sostenibles que actualment poden votar els veïns a través del procés de participació pública que ha obert el consistori per a decidir l'ordre d'execució de 12 milions d'euros

L'Ajuntament de Paterna ha inclòs l'elevació de l'altura de les columnes dels fanals de La Canyada en el projecte de millora de l'enllumenat de la ciutat amb l'objectiu d'incrementar la uniformitat de la il·luminació, disminuir les zones de penombra i millorar la seguretat de La Canyada.

Així ho ha anunciat hui la regidora de Serveis, Mercedes Navarro qui ha explicat que “_aquesta mesura està inclosa en el pla d'inversions financerament sostenibles que actualment poden votar els veïns a través del procés de participació pública que hem obert des del consistori perquè la ciutadania trie l'ordre d'execució dels 21 projectes de millora de la ciutat als quals es destinaran 12 milions d'euros_”.

Amb aquest nou pla de millora de l'enllumenat a La Canyada, l'Ajuntament intervindria en les 3.560 columnes d'enllumenat de tecnologia led existents, elevant l'altura dels punts de llum de 4 a 5 metres mitjançant suplements dels pals ja existents amb l'objectiu d'augmentar la qualitat de l'enllumenat.

Mercedes Navarro ha explicat que “_en elevar l'altura de la columna es reparteix millor el flux lluminós i s'optimitzen les condicions luminotècniques_”.

El gran projecte de millora de l'enllumenat públic de Paterna, que suposa una inversió de més de 3 milions d'euros, a part de l'elevació de l'altura dels fanals a La Canyada, també contempla la substitució dels actuals llums per llums LED en la resta de barris de la ciutat.